Jesus ꞌwa Johanes koꞌpo pyime tynemeparykon me kariꞌna yry,
etykarykon enapa etaꞌpo moꞌkaron Farise ꞌwa.
Aseke te Jesus kariꞌna anetykaꞌpa kynakon.
Moꞌkaron inemeparykon te kynetykatokon.
Moꞌkaron Farise ꞌwa moro etaꞌpo ukutyꞌpo mero tyꞌwa,
Jesus wytoꞌpo Judea wyino Galilea ꞌwa rapa.
Samaria yinonory tuꞌpo te itory kynakon.
Moro Samaria ta ro amy Sikar tatynen aitopo ꞌwa itundaꞌpo.
Moꞌko tymuru Josef ꞌwa Jakob nyryꞌpombo nono wyino tyse waty moro aitopo kynakon.
Jakob toponarymbo moro po kynakon.
Tytory poko tyrupotaꞌpo ke,
Jesus wotandyꞌmoꞌpo moro topona po.
Kurita ꞌne ꞌne kynakon moro jako.
Irombo amy Samaria pono woryi wopyꞌpo tuna aije.
Jesus wykaꞌpo iꞌwa:
“Tuna ke kupako.”
Moꞌkaron inemeparykon irombo tyto kynatokon moro Sikar ꞌwa arepa epekaꞌse.
Irombo moꞌko Samaria pono woryi wykaꞌpo Iꞌwa:
“One wara ko amoro Simosu me yꞌwa amy Samaria pono woryi me tuna poko maturupojan?”
Moꞌkaron Simosu irombo moꞌkaron Samaria ponokon maro asatoꞌke mandon.
Jesus wykaꞌpo ejuꞌtoꞌme:
“Moro Tamusi nyry ukutyꞌpomboto oꞌwa,
noky me moꞌko tuna poko aturupoꞌpo wairy ukutyꞌpomboto enapa oꞌwa,
amoro iꞌwa maturupory tuna poko.
Irombo amano ynen tuna yry oꞌwa.”
Irombo moꞌko woryi wykaꞌpo Iꞌwa:
“Jopoto,
tuna anundopo waty man ajekosa.
Irombo moro topona jansiꞌpe man.
One wara ko iro ke amano ynen tuna ajekosa naitan?
Moꞌko naꞌna tamurumbo Jakob koꞌpo kaꞌtu man?
Moꞌko ꞌwa ro irombo ero topona tyje man naꞌna ꞌwa.
Aseke iwyino tuna tanyje iꞌwa man tyꞌmakon maro,
tokykon maro enapa.”
Jesus wykaꞌpo ejuꞌtoꞌme:
“Paꞌporo ero tuna enynen tuna ꞌse rapa kynaitan.
Moro ynyry tuna enynenymbo te,
tuna sanory aniwoꞌpa noro rapa kynaitan.
Moro ynyry tuna kynaitan moꞌko enynenymbo ta iꞌmatypyn amano ynen,
pariꞌpe oꞌpuririkatoto tuna undy me.”
Moꞌko woryi wykaꞌpo Iꞌwa:
“Jopoto,
moro tuna eneꞌko yꞌwa,
ywoꞌpa noro tuna sanory waitoꞌme,
tuna aije opyꞌpa noro ywaitoꞌme ijaro ꞌwa.”
Jesus wykaꞌpo iꞌwa:
“Oino ikoꞌmatango.
Irombo ijaro ꞌwa rapa oꞌko ꞌne.”
Moꞌko woryi wykaꞌpo ejuꞌtoꞌme:
“Inoꞌma wa.”
Jesus wykaꞌpo iꞌwa:
“Iporo ro inoꞌma mokariꞌsa.
Ainatonemboto tyinone tywaije mana.
Moꞌko erome imaro mana inoro oino kapyn moꞌko man.
Iporo ro moro mekariꞌsa.”
Moꞌko woryi wykaꞌpo Iꞌwa:
“Jopoto,
amy Tamusi auran ukuꞌponen me awairy seneja.
Naꞌna tangonymbo ꞌwa moro wypy tuꞌpo Tamusi ety tawonga man.
Amyjaron te Jerusalem po Tamusi ety awongary man mekariꞌsaton.”
Jesus wykaꞌpo iꞌwa:
“Kamyikako,
woryi!
Amy jako moro wypy tuꞌpo kapyn,
Jerusalem po kapyn enapa Tamusi ety mawongataꞌton.
Anukutyꞌtorykon ety mawongaton amyjaron.
Naꞌna te tynukutyry ety awonganon.
Moro opanoꞌno irombo Simosu wyino kynoꞌsan.
Aire ꞌkopore moꞌkaron inaron ꞌne ro Tamusi ety awonganamon iporo Tamusi ety awongataꞌton aꞌkanano ta.
Erome ro moro wara terapa kynaijaton.
Moꞌkopangon ꞌse ro irombo moꞌko jumynano man toty awonganamon me.
Aꞌkanano moꞌko Tamusi man.
Iporo ro moꞌkaron ety awonganamon ꞌwa ety awongary man aꞌkanano ta.”
Moꞌko woryi wykaꞌpo Iꞌwa:
“Sukuꞌsa moꞌko Mesias,
moꞌko Kristus me inejatorykon wopyry man.
Moꞌko ro tywopyꞌpo mero paꞌporo oty ekariꞌtan naꞌna ꞌwa.”
Jesus wykaꞌpo iꞌwa:
“Inoro ro ajerupanon.
Inoro ro awu wa.”
Moro jako ꞌne moꞌkaron inemeparykon tundaꞌsan.
Woryi maro iworupary poko enutaꞌsan imero.
Iseꞌme amy pairo weꞌiꞌpo aturupoꞌpa iꞌwa oty ꞌse iwairy poko,
oꞌtonoꞌme moꞌko woryi maro iworupary poko pai.
Irombo moꞌko woryi ꞌwa moro typotysarymbo noꞌpo.
Moro aitopo taka itoꞌpo.
Ikaꞌpo moꞌkaron kariꞌna ꞌwa:
“Oꞌtoko ꞌne amy wokyry ene.
Paꞌporo oꞌto yweꞌiꞌpo ekarityi yꞌwa.
Moꞌko Mesias pai ꞌnare moꞌko nan?”
Irombo moro aitopo wyino iwepaꞌkaꞌsan moꞌko wokyry ene.
Aꞌsakaꞌpa imaro tyweꞌiꞌsan mero moꞌkaron inemeparykon wykaꞌsan Jesus ꞌwa:
“Naꞌna emepanen,
endameko.”
Ikaꞌpo te iꞌwaine:
“Anukutyꞌtorykon arepa yjekosa man.”
Moꞌkaron inemeparykon wykaꞌsan aseꞌwa:
“Amy ꞌwa kaꞌtu arepa taneꞌse nan iꞌwa?”
Jesus wykaꞌpo iꞌwaine:
“Moro yꞌwa moꞌko yjemoꞌnenymbo nisanory kapyry,
moro yꞌwa inyry amaminano kapyꞌmary enapa yjerepary me man.
Ero wara ykaꞌpa mandon:
‘Okupaꞌen nuno paꞌpo me wonatopo potyry kynaitan.’?
Wykaje oꞌwaine,
oꞌpoꞌtoko!
Morokon maina enetoko!
Wonatopo tywaije terapa man.
Typotyry taro terapa man.
Moꞌko ipoꞌnenymbo moro tamaminaꞌpo epety apyijan terapa.
Morokon tynipotyꞌsan aꞌnanoꞌsan iꞌmatypyn amano ꞌwanokon me.
Iwara okororo moꞌko iponen moꞌko ipoꞌnen maro kynewaꞌpotataꞌton.
Iporo ro irombo ero taurotopo man:
‘Oꞌwin amy kyniponjan.
Oꞌwin amy kynipoꞌsan.’
Awu komoꞌton awoꞌmikaꞌtorykonymbo poꞌse.
Amykon terapa tywoꞌmika mandon.
Iwoꞌmikaꞌmarykon ꞌwa terapa amyjaron tywoꞌse mandon amamina.”
Pyime moro Samaria tano aitopo ponokon ꞌwa Jesus amyikapoꞌpo ero wara moꞌko woryi wykary ꞌwa:
“Paꞌporo oꞌto yweꞌiꞌpo ekarityi yꞌwa.”
Iꞌwa tytundaꞌsan mero,
moꞌkaron Samaria ponokon woturupoꞌsan,
tokosaine iwaitoꞌme.
Irombo oko kurita ekosaine iweꞌiꞌpo.
Pyime noro kariꞌna ꞌwa amyikaꞌpo moro inekarityry poko.
Irombo moꞌko woryi ꞌwa ikaꞌsan:
“Moro anekarityry poko noro kapyn naꞌna kynamyikanon.
Aseke ro irombo naꞌna netai.
Iporo ro ero nono Epanoꞌnen me iwairy ukutyi naꞌna.”